Generalforsamling

Nyskole Vandværk d. 7. september 2021 på Viggården

**1. Valg af dirigent:**

 Børge Jørgensen

**2. Valg af stemmetællere:**

 Bent Krøl

 Bodil Bonde

**3. Formandsberetning for året 2020:**

Der er udpumpet i alt 54.545 m3 vand, hvoraf de 50.250 er målt ved forbrugerne. Hvilket er et svind på lige under 10%, som er grænsen for, hvor vi skal betale afgift af svindet.

Svindet i 2020 skyldes især Banedanmark, som flere gange gravede vores ledninger over i marken ved Orehoved Stationsvej, selvom de flere gange fik kopi af kort over ledninger.

Banedanmark fyldte ligeledes ca. 5 m jord oven på vores ledninger i marken, og vi måtte kontakte dem flere gange angående utætheden på strækningen, og det var jo umuligt at finde utætheden på ledningen, når den lå så langt nede i jorden. Men at få kontakt til dem der skulle give grønt lys for en ny ledning, var i sig selv en stor opgave, men til sidst fik vi tilsagn om at de ville betale for en ny ledning i vejsiden langs Stationsvej.

Kun der hvor ledningen krydsede vejen, betale vi selv for den, da det var en gammel ledning.

Vi har også fået ringforbindelse fra Bjergvej til Gårdrækkevej, en strækning på ca. 600 m. En ledning vi har ønsket i flere år, men nu kom den i forbindelse med at Gårdrækkevej 1. fik vand.

Vi har allerede haft glæde af forbindelsen, da der var brud på en ledning ved Nr. Vedby gadekær.

Der er sat nyt hegn op omkring boring 354 lige syd for skoven ved Ulriksdal.

Der er ligeledes sat nyt hegn omkring vandværket, da det var meget beskadiget af de store træer, der stod der, som vi fældede for nogle år siden, hvor vi plantede kanaster, så man bedre kan se vandværket.

En del målere i oplandet blev udskiftet i 2019 og resten samt alle målere i Orehoved blev udskiftet 2020. Bestyrelsen har været rundt og informeret alle forbrugere inden udskiftningen, så de ikke var skeptiske når der kom en fra smeden og skulle skifte måler.

I forbindelse med udskiftningen af målere blev der udskifter nogle gamle stophaner.

Vi har fået sløjfet en boring lige nord for vandværket, da der ikke var behov for den mere, og der var meget okker i vandet fra den, så der skulle skylles filter ofte. Det viste sig også at borerøret var tæret op, så vi ikke fik vandet nede fra kridtlaget.

Vi har ikke regnet på hvor meget BNBO vil koste os, BNBO er boringsnære beskyttelses områder, - jord omkring de 4 boringer der skal dyrkes økologisk, som vandværket så skal købe / leje / forpagte, men det er ikke afgjort endnu.

Jeg syntes det er mange forskellige opgaver vi har haft, selvom der har været ”corona” som vi hele tiden også har skulle tænke på.

Her i 2021 skulle vi have afholdt vores generalforsamling i marts måned, men der kunne vi jo ikke, og der var jo heller ikke så mange, der var vaccineret, så vi blev enige om at udsætte til i aften.

Her i foråret begyndte vi at bruge mere vand end vi plejer, og i første omgang troede vi det var folk der vandede haver, men da vi så fik en regnperiode, var vi klar over der måtte være et brud på ledningsnettet.

Vi startede med at tjekke en ledning ad gangen, og det er noget vi gør om natten, når vi regner med at folk sover, men allerede kl. 04.00 starter folk med at ringe og spørge hvornår de får vand.

Det viste sig at være hele ledningsnettet på Brovænget der var tæret op.

Alle beboere blev kaldt sammen til møde, hvor vi havde smeden med, beboerne kunne godt se alvoren i problemet, og vi fik en pris af smeden for nye ledninger og målerbrønde, nogle beboere betaler selv for ny ledning på egen grund fra målerbrønd, andre løber risikoen for et vandspild, som de selv skal betale for.

Arbejdet blev næsten færdig til sommerferien.

Vi har været til møde med alle vandværker på Nordvestfalster og kommunen, ang. Evt. tættere samarbejde vandværkerne i mellem, da der ved flere vandværker enten er vandmangel eller pesticider i boringer. Det drejer sig om vandværkerne i Sundby, Lundby, Alstrup-Guldborg, Kippinge og Vålse.

Huse ude på nakken har kontaktet os ang. Tilslutning til vandværket.

Jeg vil slutte min beretning, med en tak til alle der har hjulpet i året der er gået, og tak til vandværkspasser for et godt arbejde ved vandværket, og tak til kassere og bestyrelse for et godt samarbejde.

Beretningen godkendt.

**4. Regnskab ved kasseren.**

Kasseren gennemgik regnskabet punkt for punkt og besvarede spørgsmål, der var kun få spørgsmål til regnskab.

Regnskab godkendt.

Kommentar: Ingen

**5. Indkomne forslag.**

 Ingen

**6. Valg af bestyrelse.**

 På valg er: Torben Larsen - genvalgt

 Morten Hvid - genvalgt

 Kjeld Nielsen - genvalgt

**7. Valg af suppleanter**

 Valgt blev:

 Kennet Hytting Larsen, Bjergvej 1

 Bodil Bonde, Orehoved

# **8. Evt.**

#

# Formanden takkede af, og vi gik over til kaffe

.

------------------------------------------ -------------------------------------------

------------------------------------------ -------------------------------------------

------------------------------------------ -------------------------------------------

------------------------------------------